Teiseks tekitab vaidlusi olukord, kus tööandja, viidates oma raskele majanduslikule olukorrale, teatab töötajale, et ta kavatseb töötaja koondada, kui töötaja ei ole nõus töölepingu tingimuste muutmises kokku leppima. Kuivõrd töötajal puudub võimalus tööandja tegelikku majanduslikku olukorda kontrollida, siis sõltub tema otsus üksnes sellest, kui palju ta tööandja väiteid usaldab, ning tööandjad võivad hakata sellist olukorda ära kasutama muudatuste läbisurumiseks ka siis, kui tegelikult "koondamisolukorda" ei ole.    Selliste olukordade jaoks on mõnes teises riigis muudatustega nõustumine töötaja poolt võrdsustatud koondamisega ning töötajale on antud õigus nõustuda lepingu muutmisega üksnes juhul, kui tööandjal on tegelikult ka koondamise õigus olemas. Kui töötaja on sellise reservatsiooniga muudatustega nõustunud, on tal ka  "kokkuleppel muutmise" korral õigus pöörduda töövaidlusorgani poole kontrollimaks, kas koondamisolukord tegelikult eksisteeris või mitte. Kui kohus leiab, et koondamisolukorda ei olnud, siis muudatused ei jõustu.